<classify> NA MWANDISHI WETU, DAR ES SALAAM KOCHA mkuu wa timu ya soka ya Tanzania Taifa Stars, Charles Mkwasa, amewatema katika kikosi hicho nahodha wa zamani wa timu hiyo, Nadir Haroub Cannavaro na kiungo Simon Msuva wa Yanga huku akiwaita Mwinyi Kazimoto wa Simba na kipa Shaban Cado wa Mwadui FC. Jana kocha huyo alitangaza kikosi cha wachezaji 25 watakaoivaa Chad Machi 13, mwaka huu mjini Djamena katika mchezo wa kuwania kufuzu Fainali za Kombe la Mataifa Afrika Afcon mwakani. Mkwasa pia amemtema winga, Mrisho Ngassa, anayecheza soka la kulipwa katika klabu ya Free State Stars ya Afrika Kusini na kuwarejesha Jonas Mkude wa Simba na beki Erasto Nyoni wa Azam FC. Wachezaji wengine walioitwa Stars ni makipa Aishi Manula Azam , Ally Mustapha Yanga na mabeki, Juma Abdul, Haji Mwinyi, Kelvin Yondani kutoka Yanga, Shomari Kapombe, David Mwantika Azam na Mohamed Hussein Simba. Viungo ni Himid Mao, Farid Mussa Azam, Ismail Juma JKU, Said Ndemla Simba, Mohamed Ibrahim, Shiza Kichuya Mtibwa Sugar na Deus Kaseke Yanga. Washambuliaji walioitwa ni nahodha, Mbwana Samatta kutoka KRC Genk ya Ubelgiji, Thomas Ulimwengu TP Mazembe, John Bocco Azam, Elias Maguli Stand United, Jeremia Mgunda Tanzania Prisons na Ibrahim Ajib Simba. Akizungumza Dar es Salaam jana wakati wa kutangaza kikosi hicho, Mkwasa amewaomba wachezaji walioitwa kujiweka fiti kwenye mazoezi wanayofanya ndani ya klabu zao kwani hakutakuwa na muda wa kufanya mazoezi kujiandaa na mchezo wa ugenini. Michuano ya Ligi Kuu Tanzania Bara na mechi za kimataifa za Klabu Bingwa Afrika na Kombe la Shirikisho barani Afrika zitachezwa kati ya Machi 18 na 20, hivyo wachezaji wote watakuwa na majukumu katika timu zao na muda wa kufanya mazoezi ya pamoja hautakuwepo. Ndio maana nasisitiza kwa wachezaji niliowachagua wahakikishe wanajilinda wenyewe na kujiweka fiti wanapokuja kwenye safari ya kwenda Chad, alisema.  <topic>: MICHEZO 